קתרין איברגואן

קתרין איברגואן (בספרדית: Caterine Ibargüen; נולדה ב-12 בפברואר 1984) היא אתלטית קולומביאנית, האלופה האולימפית (ריו דה ז'ניירו 2016) ופעמיים ברציפות אלופת העולם (מוסקבה 2013, בייג'ינג 2015) בקפיצה משולשת.

ביוגרפיה
איברגואן נולדה בקולומביה, היא גדלה בבית סבתה לאחר שהוריה נפרדו בילדותה. ב-1996 החלה להתאמן בקפיצה לגובה וב-1999 זכתה במדליית ארד באליפות דרום אמריקה שהתקיימה בבוגוטה בתוצאה של 1.76 מטר. היא זכתה במדליות במשחקים הפאן-אמריקאיים לנוער בקפיצה לגובה, קפיצה לרוחק ובקפיצה משולשת. ב-2004 השתתפה באולימפיאדת אתונה אך לא עברה את שלב המוקדמות בקפיצה לגובה. היא לא הצליחה להעפיל לאולימפיאדת בייג'ינג ב-2008 בקפיצה לגובה והחליטה למקד את הקריירה שלה בקפיצה משולשת ובקרב שבע. 

ב-2011 זכתה במדליית ארד באליפות העולם באתלטיקה שהתקיימה בטגו שבקוריאה הדרומית בתוצאה של 14.84 מטר בקפיצה משולשת. בהמשך השנה זכתה במדליות זהב בקפיצה לרוחק ובקפיצה משולשת במשחקים הפאן-אמריקאיים שהתקיימו במקסיקו. 

ב-2012 זכתה במדליית כסף בתחרות הקפיצה משולשת באולימפיאדת לונדון בתוצאה של 14.80 מטר לאחר המנצחת אולגה ריפקובה מקזחסטן שקבעה 14.98 מטר. 

ב-2013 זכתה באליפות העולם באתלטיקה שהתקיימה במוסקבה בתוצאה של 14.85 מטר. ב-2014 קבעה את שיאה האישי ושיא דרום אמריקה בקפיצה משולשת כשקפצה למרחק של 15.31 מטר בתחרות ליגת היהלום במונקו, באותה שנה זכתה בפעם השנייה ברציפות באליפות ליגת היהלום בקפיצה משולשת כשהיא זוכה ב-12 מתוך 14 תחרויות הליגה בשנים 2013-2014. 

ב-2015 זכתה באליפות העולם שהתקיימה בבייג'ינג בתוצאה של 14.90 מטר. 

באולימפיאדת ריו דה ז'ניירו (2016) זכתה במדליית זהב בתוצאה של 15.17 מטר. הייתה זו מדליית הזהב הראשונה של קולומביה באתלטיקה במשחקים האולימפיים.

באליפות העולם באתלטיקה 2017 זכתה במדליית כסף בתוצאה של 14.89 מטר לאחר יולימאר רוחאס (14.91 מטר). ב-2018 זכתה בפעם החמישית באליפות ליגת היהלום כשהיא מנצחת בכל חמש התחרויות. בספטמבר אותה שנה שיפרה את שיאה האישי בקפיצה לרוחק ל-6.93 מטר. בנוסף זכתה בשתי מדליות זהב בקפיצה משולשת ובקפיצה לרוחק באליפות מרכז אמריקה והקריביים שהתקיימה בברנקייה. על הישגיה זכתה בפרס אתלטית השנה בעולם.

באליפות העולם באתלטיקה 2019 זכתה במדליית ארד בתוצאה של 14.73 מטר. באולימפיאדת טוקיו סיימה במקום העשירי בתוצאה של 14.25 מטר.

קישורים חיצוניים

קופצות משולשת
קופצות לגובה
קופצות לרוחק
אתלטיות קולומביאניות
אלופות עולם באתלטיקה
אתלטיות באולימפיאדת אתונה (2004)
אתלטיות באולימפיאדת לונדון (2012)
אתלטיות באולימפיאדת ריו דה ז'ניירו (2016)
נושאי דגל קולומביה באולימפיאדה
אתלטית השנה בעולם
ילידות 1984
אלופים אולימפיים מקולומביה
זוכות מדליית כסף אולימפית: אתלטיקה
אלופות אולימפיות: קפיצה משולשת
קופצות משולשת באולימפיאדת טוקיו (2020)